Махуэшхуэр гъэлъэпIэным зыхуагъэхьэзыр
Зэрыщыту республикэми хуэдэу, Балъкъэр лъэпкъым и къэщIэрэщIэжыныгъэ махуэр Тырныауз къалэми мэлыжьыхьым и 28-м щагъэлъэпIэнущ.
«Тотур» стадионым пщэдджыжьыр сыхьэти 9-м къыщызэIуахынущ цIыхубэ IэщIагъэхэр утыку къыщрахьэну гъэлъэгъуэныгъэ. Ар ягъэхьэзыращ район музеймрэ сабий творчествэмкIэ унэмрэ я лэжьакIуэхэм. Абы и ужькIэ сыхьэти 10-м Iуащхьэмахуэ районым и артистхэм махуэшхуэ концерт ягъэлъэгъуэнущ. А махуэм сабий паркым и аттракционхэр пщIэншэу лэжьэнущ.
ГуфIэгъуэ Iуэхухэр щекIуэкIынущ Iуащхьэмахуэ лъапи. Эльбрус поселкэм и администрацэм и гупэкIэ «Гъагъэ, си Балъкъэр!» зыфIаща концертышхуэ КъБР-м и артист нэхъыфIхэм щагъэлъэгъуэнущ.
Концертхэр, гъэлъэгъуэныгъэ зэмылIэужьыгъуэхэр, литературэ пшыхьхэр, конкурсхэр Балъкъэр лъэпкъым и къэщIэрэщIэжыныгъэм и махуэм щекIуэкIынущ районым и адрей жылагъуэ псоми.
ТаримАлисэ.
